Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од К.С., поднесена против Општина Штип на 01.02.2023 година го донесе следното

**Р Е Ш Е Н И Е**

Жалбата од К.С. од Штип, поднесена против Општина Штип, заведена во архивата на Агенцијата за заштита на правото на слободен пристап до информациите од јавен карактер под бр.08-37 на 17.01.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

## К.С. од Штип, на 05.12.2022 година поднел Барање за пристап до информации од јавен карактер до Општина Штип, заведено кај Имателот под бр.12-7258/1 на 05.12.2022 година, со кое побарал да изврши увид или фотокопија од следната информација:

„Бараме слободен пристап до информација од јавен каратер за увид и фотокопија на предмет 19/21-19 од 29.04.2021, кој се води преку е-градежно земјиште за дооформување на градежна парцела ГП-бр.16.1.2 со непосредна спогодба предвидена со УП или Планска документација доколку лицето има во сопственост повеќе од 30 % од градежното земјиште...“

Постапувајќи по ова Барање, Имателот на информации на 05.12.2022 година, му доставил на Барателот допис бр.18-7258/3 од 15.12.2022 година, во кој е наведено дека: „За овој предмет веќе извршивте увид во електронскиот систем и од моја страна со улогата на раководител што ја имам во овој електронски систем Ви ги дадов на увид сите документи што се прикачени во системот кои документи ги гледа и Вашиот полномошник кој Ве застапува во електронскиот систем gradezno-zemjiste.mk. Занчи известувањата ги генерира системот, а Вие треба да ги гледате документите кои се прикачени во системот....“.

Незадоволен од наведениот одговор, Барателот на информации преку Имателот на информации поднесе Жалба до Агенцијата, заведена во Агенцијата под бр.08-37 на 17.01.2023 година. Во Жалбата е наведено дека: „Во одговор на барање Г-ѓа С.Н, не информира дека самиот електронски систем е така уреден..Но не кажа зошто не смеат на време да бидат прикачени документи кои се важни за позитивно решевање по предмет 19/21-19 од 29.04.2021 година?... “

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 05.12.2022, Агенцијата му укажува на барателот дека Жалбата е ненавремена бидејќи е поднесена на 17.01.2023 година, односно по истекот на законскиот рок.

Во врска со наводите на Жалбата дека на 28.12.2022 година поднел Предупредување за решавање по истиот предмет, Агенцијата му укажува на Барателот на информации дека, Законот за слободен пристап до информации од јавен карактер не познава таква терминологија, туку можел да поднесе повторно, односно ново барање за пристап до информации од јавен карактер согласно член 24 од Законот за слободен пристап до информации од јавен карактер.

Во однос на пропуштените рокови за постапување, Агенцијата на Жалителот му укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Агенцијата, му укажува на Жалителот дека цел на Законот за слободен пристап до информации од јавен карактер е да се заштити јавниот интерес, кој произлегува од член 3 став 1 алинеја 7 од истиот Закон, со кој „ќе се открие злоупотреба на службена положба и коруптивно однесување; ќе се открие противправно стекнување или трошење на буџетски средства; ќе се открие потенцијален судир на интереси; ќе се спречат и откријат сериозни закани по здравјето и животот на луѓето; ќе се спречи и открие загрозување на животната средина; ќе се помогне да се разбере прашањето за кое се креира јавна политика или се води парламентарна дебата; и ќе се овозможи еднаков третман на секој граѓанин пред законите.“

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор**

 **Пламенка Бојчева**